આ સમગ્ર મામલે અરજદાર ભાર્ગવ સાચણિયા અને અન્ય બે ઉમેદવારે હાઇકોર્ટમાં અરજી કરી હતી. ભાર્ગવ તરફથી એડવોકેટ રવિ બી. શાહે હાઇકોર્ટ સમક્ષ રિટ અરજી કરીને એ મતલબના મુદ્દા ઉપસ્થિત કરાયા હતા કે,‘GPSCની જે પોસ્ટ માટેની જાહેરાત છે, એના માટેનો જરૂરી અનુભવ અને શૈક્ષણિક લાયકાતમાં અરજદાર બંધ બેસે છે. તેમ છતાંય GPSC દ્વારા અન્ય ઉમેદવારોને જે લાભ અપાયો એ અરજદારને અપાયો નથી. ૩૦મી મેએ આ પોસ્ટ માટેના ઇન્ટરવ્યૂ યોજાવાના છે, ત્યારે અરજદારના પણ ઇન્ટરવ્યૂ લેવા જોઇએ.' વધુમાં એવી રજૂઆત કરાઈ હતી કે,‘આ પોસ્ટ માટે ત્રણ વર્ષનો ક્લાસ-થ્રીનો અનુભવ અને એમ.કોમ. કે એમ.એ.માં સેકન્ડ ક્લાસની શૈક્ષણિક લાયકાત જાહેરાતમાં દર્શાવાઈ છે. આ પ્રાથમિક જરૂરિયાત મુજબ અરજદાર ત્રણ વર્ષથી વધુનો અનુભવ ધરાવે છે અને પોસ્ટ ગ્રેજ્યુએટના અભ્યાસક્રમમાં તે ફર્સ્ટ ક્લાસ મેળવ્યું છે.